གཉན་ཆེན་གཡུ་རྩེའི་བསང་བསྡུས་པ་བཀྲ་ཤིས་
བུམ་བཟང་བཞུགས།
༄༅། ། ཀྱཻ་ སྣང་སྲིད་ཟིལ་གནོན་པདྨ་ཐོད་ཕྲེང་གི ། དམ་ཚིག་རྡོ་རྗེའི་རི་མོ་
གཙུག་འཆང་བའི། ། གཉན་གྱི་རྒྱལ་པོ་སྟོབས་ལྡན་དྲག་པོ་རྩལ། ། ཡུམ་ཆེན་ལྷ་
དབྱངས་སྒྲོལ་མ་ལྷ་སྲས་དྲུག ། ཕྱི་ནང་བཀའ་བློན་རུ་འདྲེན་ཕྱག་བརྙན་སོགས། །
དྲེགས་པའི་འཁོར་ཚོགས་གྲངས་མེད་བཅས་པ་རྣམས། ། འདོད་དགུའི་བསང་
མཆོད་མགྲོན་དུ་སྤྱན་འདྲེན་ན། ། རང་རང་ཡིད་འོང་གདན་ཁྲིར་ཏིཥྛནྟུ། ། འགག་
མེད་ཆོས་དབྱིངས་སྤྲོས་པ་ཀུན་བྲལ་ཡང་། ། སྣང་ཙམ་རྟེན་འབྲེལ་རྨི་ལམ་བྱ་བྱེད་
བཞིན། ། ལེགས་རྟོགས་བདེ་སྟོང་ཡེ་ཤེས་རོལ་པའི་འཕྲུལ། ། དམ་རྫས་མཆོད་གཏོར་
སྤྱན་གཟིགས་སྟོང་གསུམ་ཁྱབ། ། དྲི་ཞིམ་བསང་དུད་ཚིག་མདའི་ལམ་འགེངས་པ། །
རབ་འབྱམས་འདོད་དགུའི་སྤྲིན་དུ་འཁྲིགས་པ་ཡིས། ། དྲེགས་པའི་དབང་ཕྱུག་ལྷ་
གཉན་འཁོར་དང་བཅས། ། གསོལ་ཞིང་མཆོད་ཀྱིས་དགྱེས་དགུར་ཚིམ་པར་རོལ། །
རྩ་བརྒྱུད་བླ་མའི་གཡར་དམ་མ་བསྙེལ་བར། ། འཇམ་མགོན་བསྟན་དང་བསྟན་
44

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ཐ ༽
འཛིན་འདུས་ཚོགས་སྐྱོངས། ། སྐྱབས་གསོལ་ལྗོངས་འདིའི་མི་ཕྱུག་ལོ་ཏོག་བཅས། །
བཅོལ་ལོ་གཏད་དོ་མ་གཡེལ་སྲུང་སྐྱོབས་མཛོད། ། འཕྲིན་ལས་རྣམ་བཞིའི་རྟ་ལྗང་
གཟི་འབར་བས། ། ནད་རིམས་མུག་མཚོན་མཐའ་འདྲེའི་མུན་པའི་དཔུང་། ། ཉེར་
བཅོམ་རྣམ་དཀར་དགེ་བཅུའི་བཅུད་ཆགས་པའི། ། བདེ་སྐྱིད་གེ་སར་འདབ་ཕྲེང་
བཞད་པར་མཛོད། ། ཆོས་སྲིད་མངའ་ཐང་རབ་རྒྱས་པདྨོའི་མཚོར། ། སྲིད་ཞིའི་མཁོ་
དགུའི་ཕུན་ཚོགས་ངང་མོའི་ཁྱུ། ། ཆད་མེད་རྟག་པར་འདུ་བའི་འཕྲིན་ལས་ཀྱིས། །
ནག་ཕྱོགས་གདུག་པའི་མཐུ་དཔུང་ཅིག་ཆར་ཆོམས། ། ཚེ་བསོད་རིགས་རྒྱུད་འབྱོར་
བ་དབྱར་མཚོར་འགྲན། ། སད་སེར་ཐན་པའི་གནོད་བྲལ་ལོ་འབྲས་སྨིན། ། ལེགས་
བྱས་དཔལ་འབྱོར་འཛུམ་རླབས་འབུམ་དཀྲིགས་པའི། ། དགེ་མཚན་ཆུ་གཏེར་མི་
ཉམས་གོང་འཕེལ་མཛོད། ། མདོར་ན་དུས་ཀུན་ལུས་དང་གྲིབ་མ་བཞིན། ། སྡོང་
གྲོགས་མེལ་ཚེ་གཡེལ་བ་མེད་པ་ཡིས། ། མི་མཐུན་གཡུལ་ལས་རབ་རྒྱལ་ལུགས་
གཉིས་ཀྱི། ། བསམ་པའི་རེ་བ་གེགས་མེད་འགྲུབ་པར་མཛོད། ། ཅེས་གཉན་གྱི་རྒྱལ་པོ་
གཡུ་རྩེ་ལ་བསང་མཆོད་འབུལ་ཞིང་འཕྲིན་ལས་འཆོལ་བའི་ཚིགས་བཅད་འདི་ནི། ཨ་འཁྱམས་ཀྱི་
སེར་སྐྱ་ཆེ་བགྲེས་རྣམས་ནས་བསྐུལ་ངོར། ༧ གྲུབ་དབང་རོང་པོ་ཆོས་རྗེའི་སྐྱེ་མིང་བས་འཕྲལ་དུ་
སྦྱར་བའོ། །